SKRIFTLIG FORESPØRGSEL P-0871/03

af Bart Staes (Verts/ALE) til Kommissionen

(13. marts 2003)

Om: Udveksling af luftfartsselskabernes personoplysninger og CIA

I begyndelsen af marts oplystes det flere medier, at Kommissionen havde indgået en aftale med USA om udveksling af personoplysninger om passagerer i den civile luftfart. Der er ikke blot tale om den pågældendes navn, men også den pågældendes valg af menu. Ifølge oplysningerne var den lakoniske kommentar fra en talsmand for EU's kommissær for transport, Loyola de Palacio, at aftalen er i strid med fællesskabsbestemmelserne, og at nogen, der hedder Muhammed og ikke spiser svinekød enten ikke skal flyve til USA eller simpelthen bestille en sandwich.

Lodewijk Asscher, som er forsker ved institut for informationsret ved Amsterdams universitet, udtalte som en første reaktion, at sådanne oplysninger ikke må udveksles mellem de europæiske lande indbyrdes uden de berørtes vidende. I samme forbindelse oplyste han, at sådanne data kobles til alle mulige computersystemer tilhørende andre efterforsknings- og efterretningstjenester. Det fremgik af en række politiske reaktioner, at i det mindste EU-landet Belgien ikke var blevet orienteret om denne aftale mellem Kommissionen og CIA eller bare var blevet rådspurgt.

Hvorfor har Kommissionen indgået denne aftale med CIA uden forinden at have indhentet oplysninger hos medlemsstaterne og bekræftet, at aftalen bl.a. berører passagernes valg af menu?

Ud fra hvilke argumenter besluttede Kommissionen, at denne udveksling af persondata udelukkende med USA er vigtig nok til, at der bl.a. kan ses bort fra artikel 8 i den europæiske menneskerettighedskonvention og ånden i direktiv 95/46/EF(1), og at der bl.a. uden videre kan videregives oplysninger om passagerernes personlige valg af menu?

Har Kommissionen i mellemtiden taget artikel 10 i forordning (EF)2320/2002(2) om sikkerhed inden for civil luftfart i anvendelse, og har den i denne forbindelse undersøgt, om lufthavnene i USA opfylder de væsentlige sikkerhedskrav?

(1) EFT L 281 af 23.11.1995, s. 31.

(2) EFT L 355 af 30.12.2002, s. 1.

Svar afgivet på Kommissionens vegne af Frederik Bolkestein

(16. april 2003)

Som det allerede mundtligt er blevet meddelt det ærede parlamentsmedlem, stammer de angiveligt i pressen fremførte udsagn, som er citeret i den skriftlige forespørgsel, ikke fra Loyola de Palacio's talsmand.

Kommissionen ønsker indledningsvis at understrege, at der på nuværende tidspunkt ikke er indgået nogen form for aftale med de amerikanske myndigheder. Kommissionen har derimod indledt en dialog med de amerikanske toldmyndigheder, som skal modtage de fremsendte data, og ikke CIA, som det antydes i forespørgslen. Denne dialog har dels bevirket, at Kommissionen og de amerikanske toldmyndigheder har udsendt en Joint Statement og dels, at de amerikanske toldmyndigheder har indgået énsidige forpligtelser, herunder navnlig en særlig forpligtelse vedrørende beskyttelsen af såkaldt følsomme data.

Denne dialog sker som følge af, at man fra USA's side har indført forskellig lovgivning, der gør overførsel af persondata vedrørende passagerer og besætningsmedlemmer obligatorisk. Konsekvenserne af en manglende overførsel af de data, som ønskes af de amerikanske myndigheder, er meget vidtrækkende. De kan gå fra indførelse af ekstra kontrol af passagerer (der vil kunne medføre lange køer ved indrejsen til USA) over idømmelse af bøder til flyselskaberne til endog fjernelse af landingstilladelserne. I begyndelsen af marts udløb en specifik frist, der allerede er blevet udsat flere gange, vedrørende de amerikanske myndigheders direkte adgang til flyselskabernes databaser. Som det ærede parlamentsmedlem anfører, kan oplysningerne i disse databaser også omfatte passagerernes individuelle valg af menu.

Dialogen med de amerikanske toldmyndigheder havde til formål at nå frem til en mere definitiv løsning, der kan garantere, at de fremsendte oplysninger vil blive behandlet under iagttagelse af passende beskyttelsesforanstaltninger i USA, i overensstemmelse med kravene i direktiv 95/46/EF og artikel 8 i den europæiske konvention til beskyttelse af menneskerettigheder og grundlæggende frihedsrettigheder.

De amerikanske toldmyndigheder har nu forpligtet sig til at sikre beskyttelse af de fremsendte oplysninger og især øget beskyttelse af oplysninger, der kan betegnes som følsomme i henhold til artikel 8 i direktiv 95/46/EF. Valget af en speciel menu kan komme ind under denne kategori, hvis det giver mulighed for at afsløre en persons racemæssige, etniske eller religiøse tilhørsforhold. De amerikanske toldmyndigheder har meddelt, at de ikke anvender disse oplysninger til at identificere, hvilke passagerer der skal kontrolleres nærmere, samt at de ikke systematisk videregiver oplysningerne til andre amerikanske myndigheder. I henhold til de amerikanske toldmyndigheders udsagn har andre myndigheder kun sporadisk adgang, og kun til specifikke oplysninger. De amerikanske toldmyndigheder har endvidere meddelt, at de kun vil give tilladelse til sådanne overførsler som led i kampen mod terrorisme og alvorlig kriminalitet samt under overholdelse af en særlig procedure.

Kommissionen understreger, at de uafhængige myndigheder, der er pålagt ansvaret for databeskyttelse i medlemsstaterne og flyselskaberne, er blevet holdt underrettet om Kommissionens skridt.

Kommissionen understreger endvidere, at overførslen ikke sker uden de pågældende personers vidende. I medfør af direktiv 95/46/EF består der en pligt til at oplyse de pågældende personer (passagerer og besætningsmedlemmer), hvis der sker en overførsel af deres personoplysninger. De regelmæssige kontakter mellem Kommissionens tjenestegrene og flyselskaberne om dette emne har bl.a. tjent til at gøre flyselskaberne opmærksomme på nødvendigheden af at opfylde dette krav. I henhold til de Kommissionen foreliggende oplysninger meddeler flyselskaberne allerede deres passagerer, at oplysninger fremsendes til USA.

For så vidt angår det separate spørgsmål om anvendelsen af artikel 10 i forordning (EF)2320/2002, der anbefaler at overveje muligheden af at udarbejde en procedure for vurdering af, om fly fra lufthavne i tredjelande opfylder de væsentlige sikkerhedskrav som krævet i EU-lovgivningen, er dette arbejde endnu pågående. Når en sådan procedure er blevet udviklet sammen med medlemsstaterne, vil den finde anvendelse på alle flyankomster til EU, herunder også ankomster fra USA.